作者:辛棄疾
標題:沁園春
內容:老子平生，笑盡人間，兒女怨恩。況白頭能幾，定應獨往，青雲得意，見說長存。抖擻衣冠，憐渠無恙，合掛當年神武門。都如夢，算能爭幾許，雞曉鍾昏。此心無有新冤。況抱甕年來自灌園。但淒涼顧影，頻悲往事，殷勤對佛，欲問前因。卻怕青山，也妨賢路，休鬥尊前見在身。山中友，試高吟楚些，重與招魂。